ananddey/assamese-wiki-corpus huggingface dataset:
টেথিছ (শ্ৰুতিকথা)

টেথিছ (/ˈtiːθɪs, ˈtɛ-/; প্ৰাচীন গ্ৰীক: Τηθύς, ইংৰাজী: Tethys) গ্ৰীক শ্ৰুতিকথা অনুসৰি ইউৰেনাছ আৰু গেইয়াৰ এগৰাকী টাইটান কন্যা, টাইটান দেৱতা অ'চেনাছৰ ভগ্নী তথা পত্নী আৰু নদী দেৱতাসকল আৰু অ'চেনিডসকলৰ মাতৃ। টেথিছৰ গ্ৰীক পৌৰাণিক কাহিনী আৰু কোনো প্ৰতিষ্ঠিত সংস্কৃতিত কোনো সক্ৰিয় ভূমিকা নাছিল যদিও তেওঁক পূব গ্ৰীকৰ বিশেষকৈ এণ্টিয়ক আৰু ইয়াৰ উপকণ্ঠ অঞ্চলত, অকলে বা অ'চেনাছৰ সৈতে স্নানাগাৰ, দলং আৰু ভোজন গৃহ সজাই তোলা মোজাইকত চিত্ৰিত কৰা হৈছিল৷

পৰিয়াল

টেথিছ আকাশৰ দেৱতা ইউৰেনাছ আৰু পৃথিৱী দেৱী গেইয়াৰ অন্যতম টাইটান সন্তান আছিল। হেচিঅডে তেওঁৰ টাইটান ভাই-ভনীসকলক অ'চেনাছ, ক'য়াছ, ক্ৰাইয়াছ, হাইপেৰিয়ান, ইয়াপেটাছ, থেইয়া, ৰীয়া, থেমিছ, নিমোছিনি, ফীবি আৰু ক্ৰণচ বুলি তালিকাভুক্ত কৰিছে। টেথিছে তেওঁৰ ভাতৃ অ'চেনাছৰ সৈতে বিয়া হয়৷ তেওঁলোকৰ অসংখ্য পুত্ৰ (নদী দেৱতা) আৰু অসংখ্য কন্যা (অ'চেনিড)ৰ আছিল।

হেচিঅ'ডৰ মতে তিনি হাজাৰ (অৰ্থাৎ অগণন) নদী দেৱতা আছিল। ইয়াৰ ভিতৰত গ্ৰীচৰ আটাইতকৈ ডাঙৰ নদী আচেল'ছৰ ব্যক্তি ৰূপ আচেল'ছে নিজৰ কন্যা আলকমিয়নক বিয়া কৰাইছিল আৰু ডেইয়ানিৰাক বিয়া কৰাবলৈ অধিকাৰৰ বাবে হোৱা মল্লযুঁজ প্ৰতিযোগিতাত হেৰাক্লিছৰ হাতত পৰাস্ত হৈছিল; আলফিউছে নিম্ফ আৰেথুছাৰ প্ৰেমত পৰিছিল আৰু তেওঁক খেদি খেদি চিৰাকিউজলৈ গৈছিল, তাত আৰ্টিমিচে তেওঁক এটা জুৰিলৈ ৰূপান্তৰিত কৰিছিল; আৰু স্কেমাণ্ডাৰে ট্ৰ'জান যুদ্ধৰ সময়ত ট্ৰ'জানৰ পক্ষত যুঁজিছিল আৰু একিলিছে অসংখ্য ট্ৰ'জান যুদ্ধাৰ মৃতদেহেৰে তেওঁৰ পানী প্ৰদূষিত কৰা বাবে ক্ষুন্ন হৈ তেওঁ উফন্দি উঠি একিলিছক প্ৰায় ডুবাই পেলাইছিল।

হেচিঅ’ডৰ মতে অ'চেনিডৰ সংখ্যাও তিনি হাজাৰ আছিল৷ বুদ্ধিমত্তাৰ ব্যক্তিত্ব মেটিছ আছিল জ্যুছৰ প্ৰথম পত্নী, এথেনা গৰ্ভত থাকোতেই জ্যুছে তেঁওক গিলি পেলাইছিল। মাতৃ টেথিছৰ দৰেই অ'চেনিড ড'ৰিছো এগৰাকী গুৰুত্বপূৰ্ণ সাগৰীয় দেৱী। তেওঁলোকৰ ভাতৃ নদীৰ দেৱতাসকল প্ৰধান নদীৰ সাধাৰণ ব্যক্তিত্ব আছিল যদিও ষ্টাইক্স পাতাল জগতৰ ষ্টাইক্স নামৰ এখন ডাঙৰ নদীৰ ব্যক্তিত্ব আছিল। ইউৰোপা, এছিয়া আদি অ'চেনিড পানীৰ পৰিৱৰ্তে ভূমিৰ সৈতেহে জড়িত যেন লাগে। অ'চেনিডসকলে কেঁচুৱাৰ ওপৰত চকু ৰখাৰ দায়িত্বও লৈছিল। অ'চেনিডসকলে বহুতো দেৱতাৰ পত্নী (বা প্ৰেমিকা) হিচাপে কাম কৰিছিল আৰু এই দেৱতাৰ দ্বাৰা আন বহুতো দেৱ-দেৱীৰ মাতৃ হৈছিল। ড'ৰিছ আছিল সাগৰ দেৱতা নেৰিয়াছৰ পত্নী আৰু পঞ্চাশখন সাগৰৰ অপেশ্বৰী নেৰেইডৰ মাতৃ। ষ্টাইক্স টাইটান পালাছৰ পত্নী আৰু জেলুছ, নাইক, ক্ৰাটছ আৰু বিয়াৰ মাতৃ আছিল। ইউৰিনম জ্যুছৰ তৃতীয় পত্নী আৰু চাৰিটেছসকলৰ মাতৃ আছিল। ক্লাইমেন আছিল টাইটান ইয়াপেটাছৰ পত্নী আৰু এটলাছ, মেন'ইটিয়াছ, প্ৰমিথিউছ আৰু এপিমিথিউছৰ মাতৃ। ইলেক্ট্ৰা আছিল সাগৰ দেৱতা থাউমাছৰ পত্নী আৰু আইৰিছ আৰু হাৰ্পিৰ মাতৃ। আন উল্লেখযোগ্য অ'চেনিডসমূহৰ ভিতৰত আছে: পাৰ্চেইছ হৈছে টাইটান সূৰ্য্য দেৱতা হেলিঅ'ছৰ পত্নী আৰু চাৰ্চেৰ আৰু কলচিছৰ ৰজা আইটেছৰ মাতৃ; ইডিয়া হৈছে আইটেছৰ পত্নী আৰু মেডিয়াৰ মাতৃ; আৰু কেলিৰ' হৈছে ক্ৰাইছ'ৰৰ পত্নী আৰু গেৰিয়ানৰ মাতৃ।

তথ্য সংগ্ৰহ

শ্ৰেণী:গ্ৰীক কিংবদন্তি
মীৰা খান্না

মীৰা খান্না (ইংৰাজী: Meera Khanna) হৈছে এগৰাকী ভাৰতীয় লেখিকা, কবি, আৰু লিংগ অধিকাৰ কৰ্মী। তেওঁ হৈছে ভি. মোহিনী গিৰিয়ে প্ৰতিষ্ঠা কৰা গিল্ড অব চাৰ্ভিছ (Guild of Service)ৰ ন্যাসৰক্ষক আৰু কাৰ্যবাহী উপ-সভানেত্ৰী। তেওঁ "দ্য লাষ্ট উইমেন ফাৰ্ষ্ট" (The Last Woman First) নামৰ নামৰ এক বিশ্বব্যাপী মিত্ৰজোঁটৰ নেতৃত্ব দিছিল। তেওঁ “এভৰী উইমেন ক’লিচন” (Every Woman Coalition)ৰো সহ-প্ৰতিষ্ঠাপক আৰু দক্ষিণ এছিয়া অধ্যায়ৰ অধ্যক্ষ।

শিক্ষা

মীৰা খান্নাই ভাৰতৰ পুনে আৰু ফিৰোজপুৰত স্কুলীয়া বিদ্যালয় সমাপ্ত কৰিছিল। তেওঁ দিল্লী বিশ্ববিদ্যালয়ৰ পৰা ইংৰাজী সাহিত্যত সন্মানসহ স্নাতক আৰু স্নাতকোত্তৰ ডিগ্ৰী লাভ কৰে।

কৰ্ম জীৱন

মীৰা খান্নাই উন্নয়ন খণ্ডত কাম কৰে আৰু বিশেষকৈ ভাৰতৰ গ্ৰাম্য অঞ্চলত মহিলা সবলীকৰণ আৰু দক্ষতা বিকাশৰ ওপৰত গুৰুত্ব আৰোপ কৰে। তেওঁ গিল্ড অৱ চাৰ্ভিচৰ কোষাধ্যক্ষ আৰু কাৰ্যবাহী উপ-সভানেত্ৰী। তেওঁৰ নেতৃত্বত গিল্ড অৱ চাৰ্ভিচে আশ্ৰয় ঘৰ আৰু সামৰ্থ্য বিকাশ, পৰিয়াল পৰামৰ্শ, আৰু উৎপাদন কেন্দ্ৰৰ লগতে প্ৰান্তীয় সম্প্ৰদায়ৰ শিশুসকলৰ বাবে বিদ্যালয় স্থাপন আৰু পৰিচালনা কৰিছে। বৰ্তমান বৃন্দাবন, গোধৰা, নগাপট্টিনাম, আৰু শ্ৰীনগৰতো অবলা নাৰীৰ বাবে গিল্ড অৱ চাৰ্ভিচে গৃহ নিৰ্মাণ কাৰ্য কৰি আছে। খান্নাই শ্ৰীনগৰ, আৰু কাশ্মীৰৰ বাৰামুল্লাত উগ্ৰপন্থী প্ৰভাৱত আক্ৰান্ত মহিলা আৰু শিশুসকলৰ বাবে গৃহ নিৰ্মাণ আৰু পৰিচালনাতো সহায় কৰিছিল।

খান্নাই "দ্য লাষ্ট উইমেন ফাৰ্ষ্ট" নামৰ বিশ্বব্যাপী মিত্ৰজোঁটৰ নেতৃত্ব দিয়ে।

খান্না দক্ষিণ এছিয়াৰ শান্তিৰ বাবে মহিলা পদক্ষেপৰ প্ৰতিষ্ঠাপক ন্যাসৰক্ষক আছিল, যাৰ জৰিয়তে তেওঁ পাকিস্তানলৈ যোৱা মহিলা প্ৰতিনিধি দলৰ নেতৃত্ব দিছিল আৰু দক্ষিণ এছিয়াৰ মহিলা লেখিকা আৰু এখন সৃষ্টিশীল কৰ্মশালাৰ সমন্বয় কৰিছিল য'ত দক্ষিণ এছিয়াৰ নাট্য উৎসৱ, ইমেজিং পিছ আদি দক্ষিণ এছিয়াৰ মহিলা ফটোগ্ৰাফাৰসকলৰ প্ৰদৰ্শনী জড়িত আছিল।

খান্নাই ৰাষ্ট্ৰসংঘৰ কাৰ্য্য ৰূপায়নৰ বাবে বিধৱাসকলৰ হেতু প্ৰদান কৰিবলগীয়া প্ৰস্তাৱৰ খচৰাও প্ৰস্তুত কৰে, এই প্ৰস্তাৱ ৰাষ্ট্ৰসংঘৰ মহিলাৰ প্ৰথমগৰাকী অধীনস্থ মহাসচিব তথা কাৰ্যবাহী সঞ্চালিকা মিচেল বেচেলেটক দাখিল কৰা হয়। সেই প্ৰস্তাৱক সমগ্ৰ বিশ্বৰ ৮০টাতকৈও অধিক সংগঠনে সমৰ্থন কৰিছিল। খান্নাই সংকট আৰু সংঘাতত বিধৱা সমিতিৰ অংশ হিচাপে ৰাষ্ট্ৰসংঘৰ মানৱ অধিকাৰ পৰিষদৰ ২০১৯ চনৰ ২০ ছেপ্তেম্বৰত অনুষ্ঠিত হোৱা ৪২ সংখ্যক অধিবেশনত বক্তৃতা প্ৰদান কৰিছিল। খান্নাই ড° ভি মোহিনী গিৰিৰ সৈতে "মন্ত্ৰজ ফৰ পজিটিভ এজিং" (Mantras for Positive Ageing) নামৰ গ্ৰন্থৰ সহ-সম্পাদনাও কৰিছিল। এই গ্ৰন্থখনৰ প্ৰস্তাৱনা দালাই লামাই লিখিছিল।

গ্ৰন্থপঞ্জী

ইফ দেয়াৰ বি এ পেৰাডাইজ (গুলছন প্ৰকাশন, ২০১২)
লিভিং ডেথ: দ্য ট্ৰাউমা অৱ উইড’হুড ইন ইণ্ডিয়া (জ্ঞান পাব্লিচিং হাউছ, ২০১২)
ইন এ ষ্টেট অৱ ভায়’লেণ্ট পীছ (হাৰ্পাৰ কলিন্স, ২০১৫)
ব্ৰেকিং পাথছ্ (নিয়োগী বুকছ, ২০১৯)
মন্ত্ৰছ ফৰ পজিটিভ এজিং (সহ-সম্পাদক, পিপ্পা ৰান বুকছ এণ্ড মিডিয়া, ২০২১)

বঁটা আৰু স্বীকৃতি

নয়দাৰ এমিটি বিশ্ববিদ্যালয়ে ২০১৮ চনত মীৰা খান্নাক মহিলা কৃতিত্ব বঁটা প্ৰদান কৰে। উইমেন’ছ ফেডাৰেচন ফৰ ৱৰ্ল্ড পীছে ২০১৯ চনৰ ফষ্টাৰিং পীছ উইথিন দ্য ইণ্ডিভিজুৱেল বঁটাৰে মীৰা খান্নাক স্বীকৃতি দিয়ে। ৰাষ্ট্ৰসংঘৰ মহিলা ভাৰতৰ “মুঝে হক হেঁই” অভিযানতো মীৰা খান্নাক অন্তৰ্ভুক্ত কৰা হৈছিল, যাৰ লক্ষ্য আছিল মহিলাসকলক প্ৰত্যাহ্বানৰ ওপৰলৈ গৈ পৰম্পৰাগত পুৰণি নীতি-নিয়ম অৱজ্ঞা কৰিবলৈ অনুপ্ৰাণিত কৰা।

তথ্য সংগ্ৰহ

শ্ৰেণী:নাৰীবাদী
শ্ৰেণী:ভাৰতীয় সমাজকৰ্মী
হৰ্জৰবৰ্মন

হৰ্জৰবৰ্মন অসমত ৰাজত্ব কৰা শালস্তম্ভ বংশৰ পঞ্চম জন ৰজা৷ তেওঁৰ পিতৃ প্ৰালম্ভ আৰু মাতৃ জীৱদা বা জীয়দা৷ তেওঁ ৮২০ খ্ৰীষ্টাব্দৰ পৰা ৮৩৫ খ্ৰীষ্টাব্দলৈ ৰাজত্ব কৰিছিল বুলি জনা যায়৷

উল্লেখযোগ্য কাম

হৰ্জৰ বৰ্মন এগৰাকী পৰোপকাৰী আৰু দানশীল ৰজা আছিল বুলি জনা যায়৷ তেওঁ ৰাজত্বকালত দাতিকাষৰীয়া সৰু ৰাজ্যসমূহ অধিকাৰ কৰি ’মহাৰাজাধিৰাজ পৰমেশ্বৰ পৰমৰ’ উপাধি লৈছিল৷ হৰ্জৰ বৰ্মনৰ সময়ৰ পৰা হাৰুপ্পেশ্বৰ (বৰ্তমানৰ তেজপুৰ) শালস্তম্ভ বংশৰ ৰজাসকলৰ ৰাজধানী হয়৷ এই ৰাজধানী নগৰ পূবে বামুনি পাহাৰৰ পৰা পশ্চিমে দ-পৰ্বতীয়ালৈকে বিস্তৃত আছিল৷

হৰ্জৰ বৰ্মনে তেওঁৰ শাসন কালতে এটা বৃহৎ আকাৰৰ পুখুৰী খন্দাইছিল যিটো বৰ্তমান হৰ্জৰা পুখুৰী বুলি জনা যায়৷

তথ্যউৎস

শ্ৰেণী:শালস্তম্ভ ৰাজবংশ
অনুসুয়া

অনসূয়া বা অনুসূয়া (, অৰ্থ: 'ঈৰ্ষাৰ পৰা মুক্ত') হৈছে প্ৰাচীন কালৰ ঋষি অত্ৰীৰ ধৰ্মপত্নী। ৰামায়ণত অনুসূয়াক চিত্ৰকূট বনৰ দক্ষিণ অংশত নিজৰ পতিৰ সৈতে জুপুৰীত বাস কৰিছিল। তেওঁ এগৰাকী ধৰ্মপ্ৰাণা মহিলা আছিল আৰু পূজা-পাৰ্বণ তথা তপস্যাৰ মাজেৰে জীৱন অতিবাহিত কৰিছিল। যাৰ বাবে তেওঁ ঐশ্বৰিক শক্তিৰ অধিকাৰী হৈ পৰিছিল।

ৰাম আৰু সীতাই বনত থকা সময়ত অনুসূয়াক দেখা কৰিছিল। তেতিয়া অনুসূয়াই দুয়োকে আদৰ যত্ন কৰাৰ লগতে সীতাৰ সৌন্দৰ্য্য অক্ষুণ্ণ ৰাখিবলৈ এবিধ প্ৰসাধনৰ সামগ্ৰী প্ৰদান কৰিছিল। তেওঁ ব্ৰহ্মা, বিষ্ণু আৰু শিৱৰ অৱতাৰ দত্তাত্ৰেয়ৰ মাতৃ আছিল। তেওঁ চন্দ্ৰদেৱৰ মানৱীয় অৱতাৰৰ মাতৃ আছিল। তেওঁ ঋষি কৰ্দম আৰু দেৱাহুতিৰ পুত্ৰী আছিল।

অনুসূয়া আৰু অত্ৰীৰ কাহিনী

অনুসূয়াৰ পৰিয়ালৰ বিষয়ে ভাগৱত পুৰাণৰ তৃতীয় স্কন্দত বৰ্ণনা কৰা আছে। ঋষি কৰ্দমে স্বয়ম্ভূ মনুৰ কন্যা দেৱাহুতিক বিবাহ কৰাইছিল। তেওঁলোকৰ দহোটি সন্তান আছিল। তাৰে এটা পুত্ৰসন্তান আৰু নগৰাকী কন্যাসন্তান। পুত্ৰসন্তান কপিলা মহৰ্ষি আছিল ভগৱান বিষ্ণুৰ অৱতাৰ। অনুসূয়া আছিল নগৰাকী কন্যাৰ এগৰাকী আৰু তেওঁ অত্ৰী ঋষিৰ সৈতে বিয়া হৈছিল।

সতী অনুসূয়া আশ্ৰম

মধ্যপ্ৰদেশৰ মন্দাকিনী নদীৰ উজনিৰ পিনে থকা চিত্ৰকূট হাবিত সতী অনুসূয়া আশ্ৰম অৱস্থিত। সেই হাবিখন খুব ঘন আৰু বিভিন্ন চৰাইৰ কলকলনিৰে মুখৰিত হৈ থাকে। ঋষি অত্ৰী আৰু তেওঁৰ পত্নী অনুসূয়াই তিনিটা সন্তানৰ সৈতে তাত বাস কৰিছিল।

বাল্মিকীয়ে ৰামায়ণত বৰ্ণনা কৰিছে যে এবাৰ চিত্ৰকূট বনত একেৰাহে দহ বছৰ ধৰি বৰষুণ হোৱা নাছিল। তাত ভয়ানক দুৰ্ভিক্ষ হোৱাৰ বাবে পশু-পক্ষীৰ বাবে খাদ্যৰ খুব নাটনি হৈছিল। সতী অনুসূয়াই ঘোৰ তপস্যা আৰু পূজা-পাৰ্বণৰ জৰিয়তে মন্দাকিনী নদীক পৃথিৱীলৈ বোৱাই আনিবলৈ সক্ষম হৈছিল। যাৰ ফলত চিত্ৰকূট বন পুনৰ সেউজীয়া হৈ পৰিছিল আৰু লগতে সকলো জীৱৰ অভাৱ-অনাটনৰ অন্ত পৰিছিল।

বৰ্তমান সতী অনুসূয়া আশ্ৰম এখন খুবেই শান্তিপূৰ্ণ ঠাই য'ত পাহাৰৰ পৰা নামি অহা বিভিন্ন জান-জুৰিয়ে মন্দাকিনী নদীৰ গঠন কৰিছে। এইটো কোৱা হৈছে যে ৰাম আৰু সীতাই বনবাসৰ সময়ত সেই আশ্ৰম দৰ্শন কৰিছিল আৰু তেতিয়াই সতী অনুসূয়াই সীতাদেৱীক সতীত্বৰ মহত্ত্বৰ বিষয়ে বৰ্ণনা কৰিছিল। সেই অংশৰ পৰাই গভীৰ দণ্ডকাৰণ্য আৰম্ভ হৈছিল। সেই ঠাই ৰাৱণৰ অধীনত আছিল। ৰাৱণে শক্তিশালী ৰাক্ষস যেনে খাৰা আৰু বিৰাধাক তাৰে শাসক হিচাপে নিযুক্ত কৰিছিল। সেই অঞ্চলত ৰাক্ষসৰ সন্ত্ৰাস বিৰাজ কৰিছিল।

চৰিত্ৰ ৰূপায়ণ

১৯৫৭ আৰু ১৯৭১ত সতী অনুসূয়া নামৰ দুখন বোলছবি তেলেগু ভাষাত নিৰ্মিত হৈছিল। ১৯৫৭ৰ ছবিখন কদৰু নাগভূষণমৰ নিৰ্দেশনাত নিৰ্মিত হৈছিল। ১৯৭১ৰ ছবিখন নিৰ্দেশনা কৰিছিল বি এ চুব্বা ৰাওৱে।

তথ্য সংগ্ৰহ

শ্ৰেণী:হিন্দু দেৱী
শ্ৰেণী:পোখালি
জামিলা বুৱাজ্জা

জামিলা বুৱাজ্জা (আৰবী: جميلة بوعزة; ১৯৩৮ – ১২ জুন ২০১৫), আছিল এজন আলজেৰিয়ান মহিলা উগ্ৰপন্থী, যিয়ে আলজেৰিয়ান জাতীয়তাবাদক সমৰ্থন কৰিছিল আৰু ফৰাচী ঔপনিৱেশিক শাসনৰ বিৰোধিতা কৰিছিল। ১৯৫৭ চনৰ এপ্ৰিল মাহত আলজিয়াৰ্ছৰ কক হাৰ্ডি কেফেৰ টেৰেচত বোমা স্থাপন কৰি চাৰিজন লোকৰ মৃত্যু হোৱাৰ লগতে বহু লোক আহত হোৱা ঘটনাৰ বাবে তেওঁক স্মৰণ কৰা হয়। প্ৰথমতে ফ্ৰান্সৰ সামৰিক আদালতে তেওঁক মৃত্যুদণ্ড দিছিল যদিও অৱশেষত ১৯৬২ চনত ইভিয়ান চুক্তিৰ অধীনত তেওঁক মুকলি কৰি দিয়া হয়।

জীৱনী

আলজেৰিয়া যুদ্ধৰ সময়ত জামিলাই আলজিয়াৰ্ছৰ ডাক পৰীক্ষা কেন্দ্ৰত কাম কৰিছিল, য'ত ফৰাচী ঔপনিৱেশিক শাসন ব্যৱস্থাৰ সৈতে সম্পূৰ্ণৰূপে একত্ৰিত হৈ আছিল আৰু তেওঁ ফৰাচী-আলজেৰিয়ান সহকৰ্মীসকলৰ মাজত মিছ চা চা চা বুলি জনা গৈছিল। জামিলা বৌহাইৰ্ড নিযুক্তি দি তেওঁ এফ এল এন ৰ এগৰাকী সক্ৰিয় সদস্য হৈ পৰে যাৰ উদ্দেশ্য আছিল আলজেৰিয়াৰ স্বাধীনতা। ১৯৫৭ চনৰ জুলাই মাহৰ মাজভাগত হোৱা বিচাৰত বুৱাজ্জা আৰু জামিলা বৌহাইৰ্ড দুয়োকে মৃত্যুদণ্ড দিয়া হয়। বুৱাজ্জাই বোমা বলি হোৱা লোকসকলৰ বাবে দুখ প্ৰকাশ কৰাৰ বিপৰীতে বৌহাইৰ্ডে নিজৰ জাতীয়তাবাদ নিশ্চিত কৰে।

কেইবাবছৰ কাৰাগাৰত থকাৰ পিছত অৱশেষত ১৯৬২ চনত ইভিয়ান চুক্তিৰ পিছত বুৱাজ্জাক মুকলি কৰি দিয়া হয়। ২০১৫ চনৰ ১২ জুনত আলজিয়াৰ্ছত ৭৮ বছৰ বয়সত তেওঁৰ মৃত্যু হয়।

তথ্যসূত্ৰ

শ্ৰেণী:আলজেৰিয়াৰ ব্যক্তি
শ্ৰেণী:মহিলা উগ্ৰপন্থী
গ্ৰেচ ভেন পেটিন

গ্ৰেচ ভেন পেটিন (জন্ম: ২১ নৱেম্বৰ, ১৯৯৬)এগৰাকী আমেৰিকান অভিনেত্ৰী। তেওঁ নেটফ্লিক্সৰদ্বাৰা বিতৰণ কৰা দুখন চলচ্চিত্ৰ ট্ৰেম্পছ (২০১৬) আৰু দ্য মেয়াৰোউইজ ষ্ট'ৰীজ (২০১৭), আৰু হুলু অৰিজিনেল ধাৰাবাহিক নাইন পাৰফেক্ট ষ্ট্ৰেঞ্জাৰ্ছ (২০২১), টেল মি লাইজ (২০২২) আৰু দ্য টুইষ্টেড টেল অৱ আমাণ্ডা নক্সত (২০২৫) অভিনয় কৰিছে।

প্ৰাৰম্ভিক জীৱন

ভেন পেটিন নিউয়ৰ্ক চহৰৰ ট্ৰাইবেকাত ডাঙৰ-দীঘল হৈছিল আৰু ফিঅ’ৰেলো এইচ. লা গাৰ্ডিয়া হাইস্কুলত অধ্যয়ন কৰিছিল। তেওঁ পৰিচালক তথা প্ৰযোজক টিমথি ভেন পেটিনৰ তিনিগৰাকী কন্যাৰ ভিতৰত জ্যেষ্ঠ। তেওঁ হাস্য অভিনেতা ডিক ভেন পেটিনৰ ভতিজী। তেওঁৰ মাহী/পেহীৰ জীয়ৰী হ’ল অভিনেত্ৰী টালিয়া বালচাম, যিগৰাকী জয়চ ভেন পেটিনৰ কন্যা।

কৰ্মজীৱন

আঠ বছৰ বয়সত ভেন পেটিনৰ প্ৰথম চৰিত্ৰটো আছিল তেওঁৰ পিতৃয়ে পৰিচালনা কৰা ক্ৰাইম ড্ৰামা টেলিভিছন ধাৰাবাহিক দ্য ছ'প্ৰানোছত। পিতৃয়েই তেওঁৰ বাবে অডিচনৰ ব্যৱস্থা কৰি দিছিল আৰু তেওঁ গেংষ্টাৰ ইউজিন পণ্টেকৰ্ভোৰ কন্যা এলিৰ চৰিত্ৰত অভিনয় কৰিছিল। ২০১৪ চনত তেওঁৰ পিতৃৰদ্বাৰা পৰিচালিত আন এখন ধাৰাবাহিক বৰ্ডৱাক এম্পায়াৰৰ এটা খণ্ডতো তেওঁ অভিনয় কৰিছিল। তেওঁ চাউদাৰ্ণ কেলিফৰ্ণিয়া বিশ্ববিদ্যালয়ত নামভৰ্তি পিছুৱাই দি নিউয়ৰ্ক চহৰত অডিচন দিয়াৰ লগতে কমিউনিটি কলেজত মনোবিজ্ঞান আৰু দৰ্শনৰ শ্ৰেণীত অংশ লৈছিল। অৱশ্যে, শিক্ষাবৰ্ষৰ মাজতে কাম পোৱাৰ বাবে তেওঁ সেই পাঠ্যক্ৰমসমূহো স্থগিত ৰাখিছিল।

ভেন পেটিনে তেওঁৰ প্ৰথমখন পূৰ্ণদৈৰ্ঘ্য চলচ্চিত্ৰ নেটফ্লিক্সৰ ৰোমাণ্টিক কমেডী ট্ৰেম্পছত এলিৰ চৰিত্ৰত অভিনয় কৰিছিল, যিখন ২০১৬ চনৰ টৰেণ্টো আন্তঃৰাষ্ট্ৰীয় চলচ্চিত্ৰ মহোৎসৱত প্ৰদৰ্শিত হৈছিল। ভেন পেটিনে গ্লেন ক্ল'জ, জন মালকোভিচ, পেট্ৰিক ষ্টুৱাৰ্ট আৰু মিনি ড্ৰাইভাৰৰ সৈতে ২০১৭ চনৰ ৰোমাণ্টিক কমেডী দ্য ৱাইল্ড ৱেডিংত অভিনয় কৰিছিল।

তেওঁ ডেভিদ ৰবাৰ্ট মিচেলৰ ক্ৰাইম নয়াৰ আণ্ডাৰ দ্য ছিলভাৰ লেকত মামেট, ৰাইলী কিঅ’ আৰু এণ্ড্ৰু গাৰফিল্ডৰ সৈতে ভূমুকি মাৰিছিল। ভেন পেটিনক ২০১৭ চনত ভেৰাইটি আলোচনীৰ "১০ এক্টৰছ টু ৱাচ"ৰ অন্যতম হিচাপে নামকৰণ কৰা হৈছিল। তেওঁ কেৰেম চংগাৰ ড্ৰামা ছবি দ্য ভায়োলেণ্ট হাৰ্টত জোভান আডেপোৰ বিপৰীতে অভিনয় কৰিছিল।

ব্যক্তিগত জীৱন

২০২২ চনৰপৰা ভেন পেটিন অভিনেতা তথা টেল মি লাইজ ধাৰাবাহিকৰ সহ-অভিনেতা জেকচন হোৱাইটৰ সৈতে সম্পৰ্কত আছে।

তথ্যসূত্ৰ

বাহ্যিক সংযোগ

শ্ৰেণী:আমেৰিকান অভিনয় শিল্পী
চেংগিজ খান

চেংগিজ খান (জন্মতে টেন্মুজিন, c. ১১৬২ ১৮ আগষ্ট, ১২২৭) মংগোল সাম্ৰাজ্যৰ প্ৰতিষ্ঠাপক আৰু প্ৰথম মহান খান। এই সাম্ৰাজ্য তেখেতৰ মৃত্যুৰ পাছত বিশ্বৰ ইতিহাসৰ সৰ্ববৃহৎ ভৌগোলিকভাৱে সংযুক্ত সাম্ৰাজ্যত পৰিণত হ'ল।

সাম্ৰাজ্য গঠন

তেখেত উত্তৰ-পূৱ এছিয়াৰ কেইবাটাও জনগোষ্ঠীক এক কৰি শাসনলৈ আহিল। সাম্ৰাজ্য স্থাপন কৰি নিজকে "চেংগিজ খান" ঘোষণা কৰাৰ পাছত তেখেতে ইউৰেছিয়াৰ সিংহ ভাগ দখল কৰিলে। তেখেতৰ জীৱনকালত চাৰা খিটাই, কৌকেচাচ, খোৱাৰাজমিয়ান, পশিম শ্বিয়া আৰু জিনৰ বিৰুদ্ধে অভিযান চলোৱা হ'ল। এই অভিযানসমূহত দেখা গৈছিল সাধাৰণ মানুহৰ নৰসংহাৰ। মৃত্যুৰ পূৰ্বে তেখেত মধ্য এছিয়া আৰু চীনৰ বৃহত্‌ অংশ দখল কৰিবলৈ সক্ষম হ'ল।

উত্তৰসূৰী

মৃত্যুৰ পূৰ্বে চেংগিজ খানে অগেডেই খানক নিজৰ উত্তৰসূৰী ঘোষণা কৰিলে। পাছলৈ তেখেতৰ নাতিসকলে এই সাম্ৰাজ্যক কেইবা ভাগতো ভগাই ল'লে। ১২২৭ চনত পশ্চিম শ্বিয়াক পৰাস্ত কৰাৰ পাছতে খানৰ মৃত্যু ঘটে। তেখেতৰ আগ্ৰহতে, তেখেতৰ মৃত দেহ মংগোলিয়াৰ কোনো চিহ্নবিহীন শ্মশানত পুতা হ'ল। তেখেতৰ বংশধৰসকলে এই সাম্ৰাজ্যক প্ৰায় সম্পূৰ্ণ ইউৰেছিয়াত বিস্তাৰ কৰিলে। সমগ্ৰ চীন, কোৰিয়া, কৌকেচাচ, মধ্য এছিয়া আৰু দক্ষিণ-পশ্চিম এছিয়া আৰু পূব ইউৰোপৰ উল্লেখনীয় ভাগ মংগোল সাম্ৰাজ্যৰ দখললৈ আহিল। কেইবাটাও অভিযানত পূৰ্বৰ দৰেই নৰসংহাৰ দেখা পোৱা গ'ল। সেয়েহে মংগোল সাম্ৰাজ্য আৰু চেংগিজ খানক প্ৰায় স্থানীয় বুৰঞ্জীসমূহত ভয়াৱহ আখ্যা দিয়া হয়।

কৰ্ম

সামৰিক সফলতাৰ উপৰিও খানক কেইবাটাও কৰ্মৰ বাবে স্মৰণ কৰা হয়। তেখেতে উইঘুৰ লিপিক মংগোল সাম্ৰাজ্যৰ আনুষ্ঠানিক লিখন পদ্ধতিৰ বাবে চয়ন কৰিছিল। খানৰ সাম্ৰাজ্যত গুণৰ আধাৰতেই প্ৰায় পদোন্নতি প্ৰদান কৰা হৈছিল। ধাৰ্মিক সহিষ্ণুতাৰ বাবেও খানৰ শাসন জনাজাত। চেংগিজ খানে উত্তৰ-পূব এছিয়াৰ কেইবাটাও জনগোষ্ঠীক এক কৰিছিলে। বৰ্তমানে মংগোলিয়াৰ লোকে তেখেতক মংগোলিয়াৰ জনক আখ্যা দিয়ে।

চেংগিজ খানৰ সামৰিক অভিযানসমূহত প্ৰায় নৰসংহাৰ দেখা যায়। তেখেতক সেয়েহে অনেকে নৰসংহাৰী শাসক জ্ঞান কৰে। খানক পিচে চিল্ক পথক এক ৰাজনৈতিক শক্তিৰ তলত আনি বেপাৰ-বাণিজ্যত সুবিধা কৰাৰো শ্ৰেয় প্ৰদায় কৰা হয়। ই উত্তৰ-পূব এছিয়া, মুছলিম দক্ষিণ-পশ্চিম এছিয়া আৰু খ্ৰিষ্টীয় ইউৰোপৰ মাজত বাণিজ্য়িক সম্পৰ্ক গঠনত সহায়ক হ'ল।

তথ্য সংগ্ৰহ

শ্ৰেণী:Articles with hAudio microformats
শ্ৰেণী:শাসক
শ্ৰেণী:মংগোলিয়াৰ ব্যক্তি
গুগল ছাইটচ

গুগল ছাইট হৈছে গুগলৰ দ্বাৰা প্ৰদান কৰা বিনামূলীয়া, ৱেব-ভিত্তিক গুগল ডকচ্ সম্পাদক চুইটৰ অংশ হিচাপে অন্তৰ্ভুক্ত কৰা এটা গঠনমূলক ৱিকি আৰু ৱেব পৃষ্ঠা সৃষ্টি সঁজুলি। এই সেৱাত আছে গুগল ডকচ্, গুগল শ্বীট, গুগল স্লাইড, গুগল ড্ৰয়িং, গুগল ফৰ্ম, আৰু গুগল কিপ৷ গুগল চাইটসমূহ কেৱল ৱেবতহে উপলব্ধ।

ইতিহাস

গুগল চাইটছৰ আৰম্ভণি হৈছিল JotSpot নামৰ ছফ্টৱেৰ কোম্পানীৰ এটা একমাত্ৰ উৎপাদন হিচাপে, যি উদ্যোগভিত্তিক সামাজিক ছফ্টৱেৰ প্ৰদান কৰে। ইয়াক প্ৰধানকৈ ক্ষুদ্ৰ আৰু মজলীয়া আকাৰৰ ব্যৱসায়ীক লক্ষ্য কৰি লোৱা হয়। 'এক্সাইট'ৰ সহ-প্ৰতিষ্ঠাপক জো ক্ৰাউছ আৰু গ্ৰেহাম স্পেন্সৰে এই কোম্পানীটো প্ৰতিষ্ঠা কৰে।

২০০৬ চনৰ ফেব্ৰুৱাৰী মাহত জটস্পটক বিজনেছ ২.০, "নেক্সট নেট ২৫"ৰ অংশ হিচাপে মনোনীত কৰে, আৰু ২০০৬ চনৰ মে' মাহত ইয়াক ইনফ'ৱৰ্ল্ডৰ "১৫ ষ্টাৰ্ট-আপ টু ৱাচ"ৰ অন্যতম হিচাপে সন্মানিত কৰা হয়। ২০০৬ চনৰ অক্টোবৰ মাহত গুগলে জটস্পট অধিগ্ৰহণ কৰে। গুগলে ২০০৭ চনত গুগল পেজ ক্ৰিয়েটৰ ব্যৱহাৰ কৰি সৃষ্টি কৰা ৱেবপেজসমূহৰ (যাক "গুগল পেজ" বুলিও জনা যায়) গুগল চাইট চাৰ্ভাৰলৈ দীৰ্ঘদিনীয়া তথ্য পৰিৱৰ্তন কৰাৰ কথা ঘোষণা কৰে। ২০০৮ চনৰ ২৮ ফেব্ৰুৱাৰীত জটস্পট প্ৰযুক্তি ব্যৱহাৰ কৰি গুগল চাইটসমূহ উন্মোচন কৰা হয়। এই সেৱা বিনামূলীয়া আছিল, কিন্তু ব্যৱহাৰকাৰীসকলক এটা ডমেইন নামৰ প্ৰয়োজন আছিল, যিটো গুগলে ১০ ডলাৰত আগবঢ়াইছিল। কিন্তু ২০০৮ চনৰ ২১ মে’ৰ পৰা গুগল চাইটসমূহ বিনামূলীয়াকৈ, গুগল এপছৰ পৰা পৃথকে, আৰু ডমেইনৰ প্ৰয়োজন নোহোৱাকৈ উপলব্ধ হ’ল।

২০১৬ চনৰ জুন মাহত গুগলে গুগল চাইট প্লেটফৰ্মৰ সম্পূৰ্ণ পুনৰ্নিৰ্মাণ প্ৰৱৰ্তন কৰে, যাৰ নাম নতুন গুগল চাইট কৰা হয়, লগতে ক্লাছিক গুগল চাইটৰ পৰা পৰিৱৰ্তনৰ সময়সূচীও প্ৰৱৰ্তন কৰে। নতুন গুগল চাইটত JotSpot প্ৰযুক্তি ব্যৱহাৰ কৰা হোৱা নাই।

২০২০ চনৰ আগষ্ট মাহত নতুন গুগল চাইট ৱেবছাইট সৃষ্টিৰ বাবে ডিফল্ট অপচন হৈ পৰে, আনহাতে ২০২১ চনৰ নৱেম্বৰ মাহত ক্লাছিক গুগল চাইটেৰে নিৰ্মিত সকলো ৱেবছাইট আৰ্কাইভ কৰা হয়।

চেঞ্চৰশ্বিপ

২০০৯ চনত তুৰ্কীৰ আঞ্চলিক আদালতে দিয়া ৰায়ৰ পিছত তুৰস্কত গুগল চাইটত হ'ষ্ট কৰা সকলো পৃষ্ঠা ব্লক কৰা হয়, কাৰণ ইয়াৰ এটা পৃষ্ঠাত তুৰস্কৰ প্ৰতিষ্ঠাপক মুস্তাফা কেমাল আটাতুৰ্কক অপমান কৰা বুলি অভিযোগ উত্থাপন হৈছিল। ২০১২ চনত ইউৰোপীয় মানৱ অধিকাৰ আদালতে (ECHR) এই বাধাক ইউৰোপীয় মানৱ অধিকাৰ সন্ধিৰ ১০ নং অনুচ্ছেদ উলংঘা কৰা বুলি ৰায় দিছিল (Yildirim v Turkey , 2012)। ২০১৪ চনত এই ব্লক আঁতৰোৱা হৈছিল।

আৰু চাওক

ইউটিউব
গুগল
গুগল আৰু ৱিকিপিডিয়াৰ মাজত সম্পৰ্ক
গুগল এআই
গুগল ড্ৰাইভ
গুগল নিউজ
গুগল পে
গুগল প্লে’
গুগল বুকছ
গুগল ভাঙনি
গুগল মেপ
জি বোৰ্ড
জিমেইল

তথ্যসূত্ৰ

শ্ৰেণী:গুগল
জাহ্নু বৰুৱা

জাহ্নু বৰুৱা (; জন্ম:১৭ অক্টোবৰ,১৯৫২) হৈছে শিৱসাগৰৰ লাকুৱাত জন্ম গ্ৰহণ কৰা অসমৰ এগৰাকী চলচ্চিত্ৰ পৰিচালক। তেখেতে ১৯৮২ চনত 'অপৰূপা' নামেৰে প্ৰথমখন চলচ্চিত্ৰ পৰিচালনা কৰে। তেখেতে পৰিচালনা কৰা অন্যান্য ছবিসমূহ হ'ল 'পাপৰি'(১৯৮৬), 'হালধীয়া চৰায়ে বাওঁধান খায়'(১৯৮৮), 'বনানি'(১৯৯০), 'ফিৰিঙতি'(১৯৯২), 'সাগৰলৈ বহুদূৰ'(১৯৯৫), 'কুশল'(১৯৯৮), 'পখী'(১৯৯৯), 'কণিকাৰ ৰামধেনু'(২০০২) আদি। ১৯৮৮ চনত তেখেতৰ তৃতীয়খন ছবি 'হালধীয়া চৰায়ে বাওঁধান খায়'এ ৰাষ্ট্ৰীয় চলচ্চিত্ৰ মহোৎসৱত শ্ৰেষ্ঠ ছবি ৰূপে পৰিগণিত হয় আৰু সৰ্বপ্ৰথম অসমলৈ 'স্বৰ্ণকমল বটা' কঢ়িয়াই আনে। তেখেতৰ 'ফিৰিঙতি' নামৰ পঞ্চমখন ছবিয়ে ৩৯তম্ ৰাষ্ট্ৰীয় চলচ্চিত্ৰ মহোৎসৱত দ্বিতীয় শ্ৰেষ্ঠ ছবিৰ সন্মান সহ 'ৰজতকমল বঁটা' লাভ কৰে। তেখেতে 'সাগৰলৈ বহুদূৰ' ছবিখনৰ বাবে শ্ৰেষ্ঠ পৰিচালকৰ বঁটা অৰ্জন কৰে আৰু এই সন্মান লাভ কৰা তেৱেঁই অসমৰ প্ৰথম চলচ্চিত্ৰ পৰিচালক। জাহ্নু বৰুৱাক ভাৰত চৰকাৰে ২০১৫ চনৰ ২৬ জানুৱাৰীত অসামৰিক সন্মান 'পদ্মভূষণ'ৰে বিভূষিত কৰে।

উদ্ধৃতি

মই ছবি কৰোঁতে দৰ্শকে কি বিচাৰে সেইটো দিশত বেছি গুৰুত্ব নিদিওঁ, গুৰুত্ব দিওঁ ছবিখন চাই দৰ্শকে কি বিচৰা উচিত।
পঢ়া-শুনা শেষ কৰাৰ পিছত আগলৈ কি কৰিম তাক লৈ মই বিবুধিত পৰিছিলোঁ। এনেতে এদিন দেউতাই কাষতে বহুৱাই লৈ মোক ক'লে যে মানুহৰ সন্মুখত দুটা পথ খোলা থাকে। এটা হৈছে সৃষ্টিৰ আৰু আনটো ধ্বংসৰ। মই সৃষ্টিৰ পথটোকে বাচি ল’লো। সাহিত্য আৰু ক'লা-সংস্কৃতিয়ে হাতত হাত ধৰি আগবাঢ়ে।

অন্যান্যৰ উক্তি

জাহ্নু বৰুৱাৰ ছবিৰ বিষয় বস্তু অত্যন্ত বাস্তৱধৰ্মী। তেওঁৰ ছবি চাই জানিব পাৰি যে তেওঁ এজন সূক্ষ্ম নিৰীক্ষক। তেওঁ যে অতি পৰিশ্ৰমী সেয়া তেওঁৰ ছবিয়েই কৈ দিয়ে। জাহ্নু বৰুৱাৰ 'ফিৰিঙতি' আৰু 'সাগৰলৈ বহুদূৰ' ছবি দুখন মোৰ অতি প্ৰিয়।
মামণি ৰয়ছম গোস্বামী

লগতে চাওক

উদ্ধৱ ভৰালী

উৎস

বাহ্যিক সংযোগ

শ্ৰেণী: অসমৰ চলচ্চিত্ৰ পৰিচালক শ্ৰেণী: জীৱিত ব্যক্তি
শ্ৰেণী: পদ্মশ্ৰী বঁটা বিজয়ী
শ্ৰেণী: পদ্মভূষণ বঁটা বিজয়ী
নীৰজা মাধৱ

]]
alt=Woman is handed award by Indian President
নীৰজা মাধৱ ; উত্তৰ প্ৰদেশৰ এগৰাকী ভাৰতীয় লেখিকা, তেওঁ হিন্দী ভাষাত লিখে। মাধৱে ২০২২ চনত ২০২১ চনৰ নাৰী শক্তি পুৰাস্কাৰ লাভ কৰে।

কেৰিয়াৰ

নীৰজা মাধৱ উত্তৰ প্ৰদেশত থাকে আৰু হিন্দী ভাষাত লিখে। তেওঁৰ গ্ৰন্থসমূহৰ ভিতৰত ইয়ামদীপ (২০০২), গেশ্বে জম্পা (২০০৬) আৰু ডায়েৰী অৱ ৫-অৱৰ্ণা মহিলা কনিষ্টবল (২০১০) আদি।

ইয়ামদ্বীপ উপন্যাসখন তৃতীয় লিংগৰ প্ৰতি চিন্তিত আৰু ইয়ে মাধৱক তৃতীয় লিংগৰ অধিকাৰৰ বাবে প্ৰচাৰ চলাবলৈ নেতৃত্ব দিয়ে। গেশ্বে জম্পা ভাৰতত থকা তিব্বতী শৰণাৰ্থীসকলৰ বিষয়ে আৰু ইয়াক বাৰাণসীৰ কেন্দ্ৰীয় উচ্চ তিব্বতী অধ্যয়ন প্ৰতিষ্ঠানৰ পাঠ্যক্ৰমত শিকোৱা হয়।

২০২২ চনত আন্তঃৰাষ্ট্ৰীয় নাৰী দিৱসৰ দিনা ৰাষ্ট্ৰপতি ৰামনাথ কোবিন্দৰ দ্বাৰা ভাৰতৰ মহিলাৰ বাবে ২০২১ চনৰ সৰ্বোচ্চ অসামৰিক নাৰী শক্তি পুৰস্কাৰ সন্মানেৰে মাধৱক সন্মানিত কৰা হৈছিল।

তথ্যসূত্ৰ
গংগাৱতৰণ (চলচ্চিত্ৰ)

গংগাৱতৰণ' ১৯৩৭ চনৰ "ভাৰতীয় চলচ্চিত্ৰৰ পিতৃ" হিচাপে পৰিচিত দাদাচাহেব ফাল্কেৰ এখন ভাৰতীয় ছবি। এইখন আছিল প্ৰথম চাউণ্ড ফিল্ম আৰু ফাল্কেই পৰিচালনা কৰা শেষ ছবি। ফাল্কেই যেতিয়া এই ছবিখন পৰিচালনা কৰিছিল, তেতিয়া তেওঁৰ বয়স আছিল ৬৭ বছৰ। তেওঁ কোহলাপুৰ মুভীট’নৰ হৈ গংগাৱতৰণ পৰিচালনা কৰিছিল।

নিৰ্মাণ

গংগাৱতৰণৰ নিৰ্মাণ সম্পূৰ্ণ হ’বলৈ দুবছৰ সময় লাগিছিল। এই ছবিখনৰ নিৰ্মাণ ব্যয় আছিল সমসাময়িক মুদ্ৰাৰ মূল্যত ডেৰ লাখ টকা ১৯৩৭ চনৰ ৬ আগষ্টত মুম্বাইৰ ৰয়েল অপেৰা হাউচত এই ছবিখন প্ৰদৰ্শিত হয়। গংগাৱতৰণ আছিল ৰয়েল অপেৰা হাউচত প্ৰদৰ্শিত হোৱা প্ৰথমখন ভাৰতীয় চাউণ্ড ফিল্ম।

বিশ্লেষণ

গংগাৱতৰণ এখন পৌৰাণিক ছবি আছিল। যেতিয়া ফাল্কেই এই ছবিখন পৰিচালনা কৰিছিল তেতিয়া ভি শান্তৰামৰ দৰে আন চলচ্চিত্ৰ নিৰ্মাতাসকলে সমাজ সংস্কাৰক বিষয়ভিত্তিক উপাদান হিচাপে লৈ ছবি পৰিচালনা কৰিছিল। বক্স অফিচত গংগাৱতৰণ ফ্লপ হৈছিল। হিন্দী চলচ্চিত্ৰৰ বিশ্বকোষত গংগাৱতৰণক ফাল্কে কৰা "শেষ হতাশজনক প্ৰচেষ্টা" বুলি বৰ্ণনা কৰা হৈছে। সেই সময়ত বিগ বাজেটৰ ছবিবোৰ ফলেফুলে জাতিষ্কাৰ হব ধৰিছিল, যাৰ বৈশিষ্ট্য আছিল "সহজ অনুসৰণ কৰিব পৰা সংলাপ, আকৰ্ষণীয় গীত, লোকনৃত্য, ভুল বুজাবুজিৰ নাটকৰ, গ্ৰাম্য ৰোমাঞ্চ" আৰু তাৰ লগেলগে হিন্দী চলচ্চিত্ৰ উদ্যোগৰ প্ৰথম পথ প্ৰদৰ্শকসকল ৰাজহুৱা স্মৃতিৰ পৰা দ্ৰুতভাৱে ম্লান হৈ যাব ধৰিছিল।

তথ্য সংগ্ৰহ

বাহ্যিক সংযোগ

শ্ৰেণী:হিন্দু পৌৰাণিক চলচ্চিত্ৰ
শ্ৰেণী:হিন্দী চলচ্চিত্ৰ
শ্ৰেণী:মাৰাঠী চলচ্চিত্ৰ
শ্ৰেণী:১৯৩৭ বৰ্ষৰ চলচ্চিত্ৰ
তুম্হাৰী ছুলু

তুম্হাৰী ছুলু ২০১৭ চনৰ এখন ভাৰতীয় হিন্দী ভাষাৰ কমেডী-নাট্যধৰ্মী ছবি, যাৰ ৰচনা আৰু পৰিচালনা সুৰেশ ত্ৰিবেণীৰ। ছবিখন টি-ছিৰিজ আৰু এলিপছিছ এণ্টাৰটেইনমেণ্টৰ বেনাৰত ভূষণ কুমাৰ, তনুজ গাৰ্গ, কৃষণ কুমাৰ, অতুল কছবেকৰ আৰু শান্তি শিৱৰাম মাইনীয়ে প্ৰযোজনা কৰিছে ।[5]

তুমহাৰী ছুলুৰ শিৰোনাম চৰিত্ৰত অভিনয় কৰিছে বিদ্যা বালানে; তেওঁ এগৰাকী অভিলাষী গৃহিণী, যিয়ে গভীৰ নিশাৰ ৰিলেচনশ্বিপ এডভাইচ শ্ব’ৰ বাবে ৰেডিঅ’ জকী হৈ যায়। স্বামী আৰু বচৰ চৰিত্ৰত অভিনয় কৰিছে ক্ৰমে মানৱ কৌল আৰু নেহা ধুপিয়াই। ২০১৭ চনৰ ১৭ নৱেম্বৰত বিশ্বজুৰি মুক্তি পোৱা তুমহাৰী ছুলুয়ে সমালোচনাত্মক আৰু বক্স অফিচত ঠিকঠাক সফলতা লাভ কৰে। ছবিখনে ২০ কোটি টকা বাজেটত ৫১৩.৯ মিলিয়ন টকাতকৈ অধিক উপাৰ্জন কৰে।;

৬৩তম ফিল্মফেয়াৰ বঁটাত তুমহাৰী ছুলুৱে শ্ৰেষ্ঠ সহযোগী অভিনেতাকে (কৌল) ধৰি ৯টা মনোনয়ন লাভ কৰে আৰু এই অনুষ্ঠানত বালানে চতুৰ্থটো শ্ৰেষ্ঠ অভিনেত্ৰীৰ বঁটা লাভ কৰে। ইয়াক তামিল ভাষাত কাট্ৰিন মোজি (২০১৮) হিচাপে পুনৰ নিৰ্মাণ কৰা হয় আৰু জ্যোতিকাই বিদ্যাৰ চৰিত্ৰ পুনৰায় অভিনয় কৰে।[6]

তথ্য সংগ্ৰহ

বাহ্যিক সংযোগ

শ্ৰেণী:ভাৰতৰ নাৰী সম্পৰ্কীয় চলচ্চিত্ৰ
শ্ৰেণী:হিন্দী চলচ্চিত্ৰ
শ্ৰেণী:২০১৭ বৰ্ষৰ চলচ্চিত্ৰ
ৰহস্য গল্প

ৰহস্য গল্প (ইংৰাজী: Rahasya Galpa) অসমীয়া কল্পবিজ্ঞান, ৰহস্য আৰু ভৌতিক গল্পৰ এক নিৰ্বাচিত সংকলন। অসম সাহিত্য সভাই ২০২১ চনৰ আগষ্ট মাহত প্ৰকাশ কৰা সংকলনটো সম্পাদনা কৰিছে কবি, সমালোচক প্ৰকল্প ৰঞ্জন ভাগৱতীয়ে।

বিৱৰণ

সংকলনটোত মুঠ বাইছটা গল্প সন্নিৱিষ্ট হৈছে। গল্পবোৰ তিনিটা শিতানত ভাগ কৰা হৈছে।

তথ্যসূত্ৰ

শ্ৰেণী:গ্ৰন্থ
শ্ৰেণী:অসমীয়া গ্ৰন্থ
কুশান নৃত্য

কুশান নৃত্য অথবা কুশান গান কৃত্তিবাসী ৰামায়ণৰ আধাৰত সৃষ্টি কৰা কোচ ৰাজবংশীসকলৰ এক লোককলা৷ কুশান নামটোৰ উৎপত্তিৰ সৈতে বহুতৰ মাজত মতভেদ আছে৷ কোনো কোনোৰ মতে, কোচ জাতিৰ নামৰ পৰাই কুশান নাম হৈছে; কোনোৰ মতে, ৰামায়ণৰ কুশৰ নামৰে কুশান হৈছে আৰু আন কিছুমানৰ মতে ৰামায়ণৰ পূৰ্বৰ পৰাই কুশান শব্দৰ প্ৰচলন আছে৷ যি নহওক “কুশান এক গীতি-নৃত্য আধাৰিত লোকনাট্য অনুষ্ঠান। লোকনৃত্যবোৰত সাধাৰণতে নাটকীয় উপাদান থাকে৷ কুশান নৃত্য বা কুশান গান, ৰামায়ণৰ কাহিনী নিৰ্ভৰ৷ সেয়ে, শিল্পীসকলে ৰামায়ণৰ কাহিনী কামতাপুৰী বা ৰাজবংশী ভাষাত সংগীতৰ পদ্যৰ যোগেদি বৰ্ণনা কৰে। কুশন লোকনাট্য পঞ্চদশ শতিকাৰ পৰাই চলি আছে বুলি অনুমান কৰিব পাৰি যেতিয়া কোঁচ বংশই অসম, পশ্চিম বংগ, আৰু বৰ্তমানৰ উত্তৰ বাংলাদেশ শাসন কৰিছিল। কুশান নামটোৰ উৎসত সীতাৰ দ্বিতীয় পুত্ৰ কুশৰ নামত জড়িত হৈ আছে। উত্তৰাকাণ্ড ৰামায়ণত ৰামৰ ৰাজসভাত লৱ-কুশই ৰামায়ণ গোৱাৰ কাহিনীৰ পৰাই এই পৰম্পৰা উৎপত্তি হৈছে বুলিব পণ্ডিতসকলে অনুমান কৰে৷

নৃত্যৰ শৈলী

কুশান গান বা নাচ এবিধ দলীয় অনুষ্ঠান। এটা কুশান গানৰ দলত প্ৰায় একুৰিৰো অধিক শিল্পী থাকে। কুশান গানৰ দলৰ মূল গায়ক জনক গীদাল বোলা হয়। গীদাল গৰাকীয়ে সমগ্ৰ অনুষ্ঠানটোৰ আ‍ঁত ধৰে। গীদাল গৰাকীয়ে লগাই দিয়া পদবোৰ পাইল বা পালিয়ে সুৰ ধৰি গায়। কুশান গানত ব্যৱহৃত বাদ্যযন্ত্ৰ বজোৱা জনক বাদক বাইন বুলি কোৱা হয়। কুশান গানত গীতৰ তালে তালে চুকুৰী সকলে নাচে। গীদাল আৰু তেওঁৰ সংগী সকলে অৰ্থব্যঞ্জক মুদ্ৰাৰ উপস্থাপনৰ জৰিয়তে গীত-পদ পৰিৱেশন কৰে। মাজে মাজে বিসংগতিপূৰ্ণ হাস্যৰসাত্মক কাহিনী পৰিৱেশন কৰি দৰ্শকক আমোদ দিয়ে। তেতিয়াই চুকুৰী সকলে নাচে। পূৰ্বতে পুৰুষ সকলেই নাৰীৰ সাজ-পোছাক পৰিধান কৰি চুকুৰী হৈছিল যদিও বৰ্তমান নাৰী সকলেই এই কাৰ্য সম্পাদন কৰা দেখিবলৈ পোৱা যায়। কুশান গানত বেণাৰ ব্যৱহাৰ অপৰিহাৰ্য।

নৃত্যত ব্যৱহৃত বাদ্য

জনজাতীয় বৈশিষ্ট্য থকা কুশান নাচত কেইবাটাও থলুৱা বাদ্য ব্যৱহাৰ কৰা হয়৷ বেনা, সাৰিন্দা, খোল, বাঁহী, জুৰি আদি লোকবাদ্য কুশান নাচত বজোৱা হয়৷ এই বাদ্যযন্ত্ৰবোৰৰ সহায়ত ঢিমা, ঢেউ, লবা, দুটুকী, লেছাৰী আদি বোলৰ তালত ছোকৰা ছুকুৰীসকলে নৃত্য কৰে৷ অনুষ্ঠিত হোৱাৰ দিনা গোটেই নিশা কুশান নাচ চলে৷ ৰামায়ণৰ কাহিনীৰ ওপৰত ৰচিত গীত গোৱাৰ উপৰি কাহিনী বহিৰ্ভূত কিছুমান গীতো গোৱা হয় আৰু এইবোৰতো শিল্পীসকলে নৃত্য কৰা দেখা যায়৷

দুটিমান গীতৰ অংশ

কুশান গানৰ বিষয়বস্তু মূলতঃ ৰামায়ণ কেন্দ্ৰিক। কিন্তু স্থান বিশেষে বহু কুশান গানৰ দলে মহাভাৰত আৰু অন্যান্য পুৰাণৰ কাহিনী সমূহকো উপস্থাপন তথা পৰিৱেশন কৰা দেখিবলৈ পোৱা যায়।

ৰামায়ণৰ কাহিনী

শ্ৰীৰাম ৰাবণ যুদ্ধ লাগিল আবাৰ৷বাচিয়া বাচিয়া ৰাম কৰেন প্ৰহাৰ৷শ্ৰীৰামেৰ বাণে ৰাজা কৰে ধৰফৰ৷সহিতে নাপাৰি ৰাজা উঠিয়া দিল লৰ৷সাৰথিৰে আজ্ঞা দিল ৰাজা দশানন৷লঙ্কাতে চালাও ৰথ ত্বৰিত গমন৷..... আদি

কাহিনী বহিৰ্ভূত

আই মুই সখীন দেখিয়া বসিনুং কাইন৷দিনমনে না পৰে হাতেৰ গাইন৷ৰাইতে দিনে আমৰা বাৰা বানি৷কথা কইলে পৰে চৌখেৰ পানী৷একদিন যদি মৰা কামাই কৰে৷দুইদিন থাকে বসিয়া৷ছোটো দেওৰায় দেয় মোক কাপোৰ কিনিয়া৷..... আদি৷

তথ্য সূত্ৰ

শ্ৰেণী:নৃত্য
শ্ৰেণী:অসমৰ সংস্কৃতি
শ্ৰেণী:পশ্চিম বংগৰ সংস্কৃতি